নজরে বিরাটের নয়া হেয়ার স্টাইল! কেমন লাগছে আরসিবি তারকাকে?

কলকাতা: চ্যাম্পিয়ন্স ট্রফি (Champions Trophy) জয়ের পর এবার ধীরে ধীরে আইপিএলের (IPL) প্রস্তুতিতে ব্যস্ত হচ্ছেন ভারতীয় দলের তারকারা। আগামী ২২ মার্চ কলকাতার (Kolkata) মাটিতে নাইট রাইডার্স (KKR) বনাম রয়্যাল চ্যালেঞ্জার্স বেঙ্গালুরু (RCB) ম্যাচ দিয়ে শুরু হতে চলেছে আইপিএলের অষ্টাদশ সংস্করণ। তার আগে শীঘ্রই আরসিবি শিবিরে যোগ দেবেন বিরাট কোহলি (Virat Kohli)। তবে মাঠে নামার আগেই এক নতুন লুকে ধরা দিলেন প্রাক্তন আরসিবি অধিনায়ক , যা ইতিমধ্যেই ভাইরাল সোশ্যাল মিডিয়ায়।

সম্প্রতি দুবাইয়ে জনপ্রিয় হেয়ারস্টাইলিস্ট আলিম হাকিমের কাছে গিয়েছিলেন বিরাট কোহলি। ইনস্টাগ্রামে পোস্ট করা ছবিতে তাঁর নয়া কেশসজ্জা প্রকাশ্যে এনেছেন আলিম নিজেই। সাইড ফেস লুকে বিরাটকে আরও ক্ষুরধার দেখাচ্ছে, যা দেখে উচ্ছ্বসিত অনুরাগীরা। আলিম হাকিম পোস্টে লিখেছেন, “দ্য গোট এনার্জি।” আইপিএল শুরুর আগে কোহলির নতুন অবতার ঘিরে উত্তেজনা তুঙ্গে আরসিবি সমর্থকদের মধ্যে।

আরও পড়ুন: IPL থেকে ২ বছরের জন্য নির্বাসিত ইংরেজ তারকা, কিন্তু কেন?

এবার নতুন অধিনায়ক রজত পতিদারের নেতৃত্বে প্রথমবার ট্রফি ঘরে তুলতে মরিয়া রয়্যাল চ্যালেঞ্জার্স বেঙ্গালুরু। এটি আইপিএলের ১৮তম আসর, যা বিরাট কোহলির জার্সি নম্বরের সঙ্গেও মিলে যায়। ফলে কিছু অনুরাগী মনে করছেন, এবার হয়তো ট্রফি জিততেই পারে বেঙ্গালুরু শিবির। তবে সেই স্বপ্ন সফল করতে কোহলির ব্যাট কতটা কথা বলবে, সেটাই এখন বড় প্রশ্ন। তার আগে তাঁর নতুন লুক ঘিরে ইতিমধ্যেই উত্তেজনার পারদ চড়েছে ভক্তদের মধ্যে।

২০২৫ আইপিএল নিলামের আগে মাত্র তিনজন খেলোয়াড়কে ধরে রেখেছিল আরসিবি। তাদের মধ্যরয়েছেন বিরাট কোহলি, রজত পতিদার ও আরেক গুরুত্বপূর্ণ ক্রিকেটার। অন্যদিকে, নিলামে জশ হ্যাজলউড, লিয়াম লিভিংস্টোন, ফিল সল্ট, টিম ডেভিড এবং দেবদূত পাড়িক্কলকে দলে নিয়ে স্কোয়াড শক্তিশালী করেছে তিনবারের ফাইনালিস্ট ফ্র্যাঞ্চাইজি।